Man in hof wat homself as soldaat voordoen | Netwerk24
Deur Isabel Venter 24 Mei 2019 18:41
Kort voor die president se inhuldiging Saterdag het die Suid-Afrikaanse Weermag agtergekom hy het ’n burgerlike persoon in sy midde wat homself as ’n soldaat voordoen.
Thapelo Iven Mokgosi (29) het Vrydag in die landdroshof in Pretoria verskyn op ’n aanklag van die onwettige besit van ammunisie en militêre kleredrag, asook aanklagte dat hy hom voorgedoen het as ’n militêre beampte.
Daar word ondersoek hoe Mokgosi in besit gekom het van weermag-kleredrag en -ammunisie.
Mokgosi is by die Thaba Tshwane- militêre basis aangekeer.
Hy sal in aanhouding bly tot 29 Mei waarna hy na verwagting aansoek om borgtog sal doen.
Brig. Vish Naidoo, nasionale polisiewoordvoerder, het Vrydag by navraag gesê Mokgosi was nie by Saterdag se inhuldigingseremonie betrokke nie.
“Dit is blote toeval dat hy aangekeer is kort voor die president se inhuldiging,” sê Naidoo.
Die weermag het Vrydag nie dadelik op navrae gereageer nie.
Netwerk24 het verneem dat hy ook van bedrog aangekla word nadat hy glo voorgegee het dat 'n naam op die lys van weermaglede wat ingeoefen is vir die rooitapyt-parade by die inhuldiging Saterdag, syne is.
Meer oor: Presidensiële Inhuldigingseremonie | Hof | Soldaat